এম'নিয়া উগ্ৰ গোন্ধযুক্ত এবিধ বৰণহীন গেছ। এম'নিয়া ক্ষাৰীয় প্ৰকৃতিৰ। এই গেছ বায়ুতকৈ পাতল আৰু ইয়াৰ বাষ্পীয় ঘনত্ব ৮.৫। এম'নিয়া পানীত অতিশয় দ্ৰৱনীয়। ইয়াৰ হিমাংক ১৯৫.৪২ K আৰু উতলাংক ২৩৯.৮১ K। এম'নিয়া অণুৰ নাইট্ৰ'জেন পৰমাণুত একাকী যুগ্ম ইলেকট্ৰন থকা বাবে ই লিৱিছ ক্ষাৰকৰ ধৰ্ম দেখুৱায়।
বায়ুমণ্ডলত খুব সামান্য পৰিমাণে এম'নিয়া পোৱা যায় তথা বৰষুণৰ পানীত অলপ পৰিমাণে এম'নিয়াৰ উপস্থিতি পোৱা যায়। সাগৰৰ পানীত এম'নিয়াম লৱণ পোৱা যায়। প্ৰাণীদেহত অতিৰিক্ত এচিড প্ৰশমিত কৰিলে যকৃতত থকা NH3 নিঃসৃত হয়। সৌৰজগতৰ প্লুটো, মঙ্গল, বৃহস্পতি, শনি, ইউৰেনাচ আৰু নেপচুন গ্ৰহত এম'নিয়াৰ সন্ধান পোৱা গৈছে।
